ଭୁବନେଶ୍ବରଃ ବରଗଡ ହାଜତ ମୃତ୍ୟୁ ମାମଲା ନେଇ ମୁଖ୍ୟମନ୍ତ୍ରୀଙ୍କୁ ଚିଠି ଲେଖିଲେ ବରଗଡ ସାଂସଦ ସୁରେଶ ପୂଜାରୀ । ପୋଲିସ ହାଜତରେ ମୃତ୍ୟୁ ହୋଇଥିବା ପରିବାରକୁ ନ୍ୟାୟ ପ୍ରଦାନ ଦାବି କରିଛନ୍ତି ।
ବରଗଡ ସାଂସଦ ସୁରେଶ ପୂଜାରୀ ହାଜତ ମୃତ୍ୟୁ ମାମଲା ନେଇ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକଙ୍କୁ ଚିଠି ଲେଖିଛନ୍ତି । ବରଗଡ ଜିଲ୍ଲା ଟାଉନ ଥାନା ଅନ୍ତର୍ଗତ ତୋରା ଗ୍ରାମରେ ଗୋବିନ୍ଦ କୁମ୍ଭାରଙ୍କ ହାଜତ ମୃତ୍ୟୁ ଘଟଣାର ନିରପେକ୍ଷ ତଦନ୍ତ ଦାବି କରିଛନ୍ତି ସୁରେଶ ପୂଜାରୀ । ଏହା ସହ ଅଭିଯୁକ୍ତ ପୋଲିସ ଅଧିକାରୀଙ୍କ ବିରୋଧରେ ଦୃଢ଼ କାର୍ଯ୍ୟାନୁଷ୍ଠାନ ନେବା ପାଇଁ ଦାବି କରିଛନ୍ତି । ମୃତ ଗୋବିନ୍ଦଙ୍କ ପରିବାରର ଭରଣପୋଷଣ ଦାୟିତ୍ବ ଗ୍ରହଣ ସହ ଉପଯୁକ୍ତ କ୍ଷତିପୂରଣ ଦାବି କରିଛନ୍ତି ।
ସୂଚନାଥାଉକି ଗତ ୨୪ ତାରିଖ ଦିନ ବରଗଡ ଟାଉନ ପୋଲିସ ତୋରା ଗ୍ରାମର 25 ବର୍ଷୀୟ ଯୁବକ ଗୋବିନ୍ଦ କୁମ୍ଭାରଙ୍କୁ କୌଣସି କାରଣରୁ ରାତି 2ଟାରେ ଘରୁ ଉଠାଇ ନେଇଥିଲା । ସକାଳେ ଯୁବକଙ୍କର ମୃତ୍ୟୁ ହୋଇଯାଇଥିବା ନେଇ ପରିବାର ଲୋକଙ୍କୁ ଟାଉନ ପୋଲିସ ଖବର ଦେଇଥିଲା । ଏହାକୁ ନେଇ ଗ୍ରାମବାସୀଙ୍କ ମଧ୍ୟରେ ଉତ୍ତେଜନା ପ୍ରକାଶ ପାଇଥିଲା ।
ପରେ ମୁଖ୍ୟ ଚିକିତ୍ସାଳୟରେ, ମୃତକଙ୍କ ସମ୍ପର୍କୀୟ ଏବଂ ତୋରା ଗ୍ରାମବାସୀ ପହଞ୍ଚି ଭଙ୍ଗାରୁଜା କରିବା ସହ ପୋଲିସକୁ ଟେକା ପଥର ଫିଙ୍ଗିଥିଲେ । ଏହାକୁ ନେଇ ପୋଲିସ ଓ ତୋରା ଗ୍ରାମବାସୀଙ୍କ ମଧ୍ୟରେ ବ୍ୟାପକ ଉତ୍ତେଜନା ଦେଖାଦେଇଥିଲା।
